b'\n_START_ARTICLE_\nSivi pinot\n_START_PARAGRAPH_\nSivi pinot,  tudi rulandec (francosko Pinot gris) je bela sorta vinske trte in je brstna mutacija modrega pinota (modrega burgundca). Trta najbolje uspeva v toplih krajih, \xc4\x8deprav so za to sorto primerne tudi slab\xc5\xa1e lege. Trta zahteva globoka in rodovitna tla. Sivi pinot je dokaj odporna trta proti boleznim in pozebi, ker pa ta drobna trta razvije drobno grozdje, jo je potrebno mo\xc4\x8dno obremeniti. Obremenitev se dose\xc5\xbee z obrezovanjem na dolge kordone. Gnojenje te trte je lahko tudi s hlevskim gnojem, saj je ve\xc4\x8dja koli\xc4\x8dina du\xc5\xa1ika v zemlji ne moti. Spada med srednjepozne sorte.\n_START_SECTION_\nZgodovina\n_START_PARAGRAPH_\nSivi pinot je bil v Burgundiji (Francija) znan \xc5\xbee v srednjem veku in je bil tedaj verjetno imenovan Fromenteau. Od tod se je raz\xc5\xa1iril v \xc5\xa0vico, leta 1300 je dosegel Mad\xc5\xbearsko (vinograde nad Blatnim jezerom so zasadili cistercijanski menihi, zato se na Mad\xc5\xbearskem beli pinot imenuje sz\xc5\xb1rkebar\xc3\xa1t - \xc2\xbbsivi menih\xc2\xab) in ob koncu 16. stoletja Nem\xc4\x8dijo. Ime rulandec je dobil po speyerskem vinskem trgovcu J. S. Rulandu, ki je vino oz. trto leta 1711 prinesel iz Francije na Pfla\xc5\xa1ko.\n_START_SECTION_\nVino\n_START_PARAGRAPH_\nVe\xc4\x8dinoma sivi pinot ni primeren za staranje in je predvsem uporaben kot mlado vino. V nekaterih evropskih vinorodnih okoli\xc5\xa1ih (\xc5\xa0vica, Alzacija, ...) ga imenujejo tokajec. Pridelek je sorazmerno majhen, sok pa ima veliko sladkorja in nizko stopnjo kislin.'